10 000 meetri jooksu Aafrika meister Berehanu Tsegu (Etioopia) sai keelatud aine erütropoetiini ehk EPO kasutamise eest nelja-aastase võistluskeelu.
20-aastane Tsegu tuli Aafrika meistriks eelmisel hooajal Marokos ning võidutses seejärel ka Hiinas Yangzhou Jianzheni poolmaratonil, kus kaotas rajarekordile vaid nelja sekundiga.
Tsegu andis positiivse dopinguproovi 2019. aasta septembris Kopenhaageni poolmaratonil. Algselt väitis etiooplane, et pole keelatud ainet tarvitanud, kuid tänavu märtsis Tsegu tunnistas reeglite rikkumist.
Etioopia jooksjale määrati reeglite rikkumise eest nelja-aastane võistluskeeld ning kõik tema tulemused pärast eelmise aasta 15. septembrit tühistati.
Toimetaja: Kristo Tamm